Ģeoloģiskais dabas piemineklis **Korkuļu ūdensrijēji un sausgultne**

MK 175. noteikumu piel. Nr. 4

**Detalizēts apraksts**

**Adrese**

Jaunjelgavas novadā, Sērenes pagastā, daļēji sakrīt ar Natura 2000 teritoriju Korkuļu sausgultne un pazemes upe.

Ģeogrāfiskās koordinātes E25° 14,312' un N56° 34,131', jeb x576103, y270080 LKS92 sistēmā.

**Ģeogrāfiskais novietojums**

Viduslatvijas zemienes pašā austrumu malā, uz dienvidiem no Daugavas senlejas.

**Ģeoloģiskie veidojumi**

Teritorija, kurā notiek virsūdeņu pārplūde caur pazemi. Senlejas, dolomīta atsegumi.

**Izmēri**

Dabas pieminekļa platība 22,41 ha.

**Debits**

Ūdensdeve nav mērīta. Orientējoši visu „avotu” kopējais debits vērtējams kā 50 l/ sek.

**Unikālās vērtības**

Unikāla kopējā teritorijas uzbūve.

**Ainaviskuma raksturojums**

Teritorija ļoti daudzveidīga, pārsvarā ainaviska.

**Stratigrāfija**

Augšdevona Daugavas svītas dolomītu atsegumi

**Uzbūve**

Unikāla ūdeņu pārplūdes teritorija.

**Viela**

Pārplūstošo ūdeņu sastāva pētījumi varētu palīdzēt noskaidrot, vai izplūstošie ūdeņi tiešām nāk no Korkuļu upītes, vai pārplūdē ir iesaistīti arī Pļaviņu ūdenskrātuves ūdeņi.

**Procesi**

Šā brīža procesi dabas pieminekļa teritorijā izpaužas galvenokārt kā ūdeņu pārvietošanās pazemē. Saistība starp ūdensrijējiem un avotiem konstatēta ūdens iekrāsošanas eksperimentā Dr.Geol. Aijas Dēliņas vadībā 2014. gadā.

**Citas vērtības**

Vērtīgi biotopi, potenciāli nozīmīga dabas tūrisma teritorija.

**Stāvoklis**

Stāvoklis ieteicamajās dabas pieminekļa robežās ir atšķirīgs dažādās teritorijās. Korkuļu senlejā tas pārsvarā ir labs, jo saimnieciskā darbība tur ir ļoti neliela. Sliktāks stāvoklis ir lielākajā daļā ūdeņu izplūdes teritorijas, kas daļēji ir pielūžņotas, daļēji degradētas apbūves rezultātā.

**Bojājumi**

Vairāki Lauces senlejas nogāzes pakājē izplūstošie „avoti” atrodas ainaviski nepievilcīgā teritorijā, kas tiek izmantota kā metāllūžņu noliktava. Lejējākais no „avotiem” ir apbūvēts ar betonētu rezervuāru.

**Apdraudējumi**

Saimnieciskā darbība un būvniecība degradējot ainaviskumu un ierobežojot piekļuves iespējas. Pie lejējākajiem avotiem ir privāta teritorija ar nikniem suņiem.

**Dabas aizsardzība**

Dabas pieminekļa teritorijā atrodas vairāki Eiropas nozīmes biotopi - minerālvielām bagāti avoti un avoksnāji (7160), nogāžu un gravu meži (9180), karbonātisku pamatiežu atsegumi (8210).

**Apsaimniekošana**

Teritorija ir liela un atrodas dažādu īpašnieku zemēs. Īpaši nepieciešama ir apmeklējumam nepieciešamās infrastruktūras izveide un ģeoloģiskās informācijas izvietošana.

**Piezīmes**

Aprakstā izmantoti dati un secinājumi no biotopu eksperta Dr.Geogr. Anitas Namatēvas atzinuma.

**Novērtējumi**

Unikālās vērtības - 5

Ainaviskums - 4

Zinātniskais nozīmīgums:

Stratigrāfija - 3

Uzbūve - 5

Viela - 4

Procesi - 5

Citas vērtības - 4

Novērtējumu summa – 30

**Robežu izmaiņu pamatojums**

Teritorijas robežas ir ievērojami mainītas. No dabas pieminekļa teritorijas izslēgts Korkuļu senlejas neizteiksmīgais austrumu gals, kurā neatrodas ūdensrijēji un nav novērojami atsegumi. Šajā teritorijas daļā nav arī īpašu dzīvās dabas vērtību.

Savukārt dabas piemineklis paplašināts rietumu virzienā, kur atrodas lielākā daļa ūdensrijēju un visas lielākās pazemes ūdeņu izplūdes vietas Lauces senlejā, kā arī ir izteiksmīgi senleju posmi ar stāvām nogāzēm un pamatiežu atsegumiem. Dabas pieminekļa teritorijas platība pēc robežu izmaiņām palielinās līdz 22,41 ha salīdzinot ar līdzšinējo 10,31 ha.

Minēto dabas pieminekļa rietumu gala paplašinājumu aptuveni 14 ha platībā būtu nepieciešams pievienot arī Natura 2000 teritorijai. Tur ir izteiksmīgas nogāzes, uz kurām atrodas Eiropas Savienības aizsargājamais biotops Latvijā - nogāžu un gravu meži (9180). savukārt austrumu gals, kur nav īpašu dzīvās dabas vērtību ir izslēdzams no Natura 2000 teritorijas. Būtu racionāli abas teritorijas – dabas pieminekli un Natura 2000 veidot vienās un tajās pašās robežās.

Nepieciešams mainīt dabas pieminekļa nosaukumu no līdzšinējā Korkuļu sausgultne un pazemes upe uz pareizāk dabas pieminekļa būtību izsakošo Korkuļu ūdensrijēji un sausgultne.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem hidroģeoloģijas, ģeoloģijas pētījumiem, gan kā ainaviski vērtīgu dabas veidojumu un bioloģiskās daudzveidības ziņā vērtīgu teritoriju, kas ir potenciāli ļoti nozīmīga dabas tūrismam.

Saistība starp ūdensrijējiem un avotiem konstatēta ūdens iekrāsošanas eksperimentā Dr.Geol. Aijas Dēliņas vadībā 2014. gadā. Citādi teritorija nav nopietni pētīta un dati literatūrā nav atrodami, tāpēc nepieciešams veikt papildus ģeoloģijas, hidroģeoloģijas un dzīvās dabas pētījumus būtiskāko teritorijas dabas vērtību noskaidrošanai un kartēšanai.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.